ভূমিকম্পে কেঁপে উঠল রাশিয়া! জারি সুনামির সতর্কতা

ওয়েব ডেস্ক : ফের ভূমিকম্পে (Earthquake) কেঁপে উঠল রাশিয়া (Russia)। এবার রাশিয়ার পূর্ব ক্ষেত্র পেত্রোপাভলোভস্ক-কামচটকা পেনিনসুলাতে এই ভূমিকম্প হয় বলে খবর। এই কম্পনের মাত্রা ছিল ৭.১। জানা গিয়েছে, এই কম্পনের পরেই জারি করা হয়েছে সুনামির (Tsunami) সতর্কতা।

তবে আমেরিকার জিওলজিক্যাল সার্ভে জানিয়েছে এই কম্পনের মাত্রা ছিল ৭.৪। তবে এই কম্পনের কারণে কোনও বড় ধরণের ক্ষয়ক্ষতি হয়নি বলে জানা যাচ্ছে। অন্যদিকে যে জায়গায় এই ভূমিকম্পটি (Earthquake) হয়েছে তার দক্ষিণ-পশ্চিমে অবস্থিত জাপান। তবে সেখানে কোনও ধরণের সুনামির সতর্কতা জারি করা হয়নি।

আরও খবর : রাষ্ট্রপুঞ্জের অধিবেশনে প্যালেস্তাইনের পক্ষে ভোট দিল ভারত!

প্রসঙ্গত, গত জুলাই মাসে কামচটকার এই অঞ্চলে ভয়াবহ ভূমিকম্পের (Earthquake) ঘটনা ঘটেছিল। সেই কম্পনের মাত্রা ছিল ৮.৮। এই কম্পন অনুভূত হয়েছিল আমেরিকা, জাপান সহ অন্যান্য দেশেও। ভয়াবহ এই কম্পনের কারণে রাশিয়ার উপকূলবর্তী অঞ্চলে ১৩ ফুট উঁচু সুনামির ঢেউ দেখা গিয়েছিল। তার পরেই সেই ঢেউ গিয়ে আছড়ে পড়ে জাপানের হোক্কাইডো এলাকা ও রাশিয়ার পূর্ব উপকূলের কুরিল দ্বীপে।

এই সুনামির কারণে খালি করে দেওয়া হয়েছিল জাপানের ফুকুশিমা পরমাণু কেন্দ্র। এই ভূমিকম্পের কারণে মার্কিন প্রেসিডেন্টকেও সোশাল মিডিয়ায় সতর্ক বার্তা দিতে দেখা গিয়েছিল। তিনি লিখেছিলেন, ভূমিকম্পের কারণে হাওয়াই, আলাস্কা ও মার্কিন যুক্তরাষ্ট্রের প্রশান্ত মহাসাগরীয় অঞ্চলে জারি করা হয়েছে সুনামির সতর্কতা। আর সেই কম্পনের এক মাস পরেই ফের পেত্রোপাভলোভস্ক-কামচটকা পেনিনসুলাতে ভয়াবহ ভূমিকম্প হল। এর আগে ১৯৫২ সালে ৯ মাত্রার ভূমিকম্প হয়েছিল কামচটকা এলাকায়। সেটাই ছিল সর্বোচ্চ।